Checheniston poytaxti Grozniyda Ikkinchi Jahon urushida qozonilgan g‘alabaning 70 yilligiga bag‘ishlab o‘tkazilgan parad chog‘ida 1945 yili Reyxstagning olinishi sahnalashtirildi. Aktyorlar Berlin ko‘chalaridagi janglarni tasvirlab berishdi. Parad va teatrlashgan ko‘rinish Checheniston markazidagi Ahmadhoji Qodirov nomidagi maydonda o‘tkazildi. Maydon tutun bilan qoplanib, otishma boshlandi, va ikki askar Reyxstag uzra bayroq o‘rnatdi. “Rossiyskaya gazeta”ning yozishicha, shundan so‘ng “asir nemislar” kolonnasining qurolni tashlashi va maydondan o‘tishi jonlantirilgan. “Chechen xalqi farzandlari ushbu buyuk g‘alabaga o‘z hissalarini qo‘shgandirlar. Ular barcha frontlarcha qahramonlarcha jang qilgan. Ushbu mislsiz qahramonlikning tan olinishi o‘laroq Grozniyga harbiy shuhrat maqomi berildi”, - ta’kidlab o‘tdi Checheniston rahbari Ramzon Qodirov.